CELEX: 62008CN0438
Language: fi
Date: 2008-10-03 00:00:00
Title: Asia C-438/08: Kanne 3.10.2008 — Euroopan yhteisöjen komissio v. Portugalin tasavalta

6.12.2008   
            
            
               FI
            
            
               Euroopan unionin virallinen lehti
            
            
               C 313/18
            
         Kanne 3.10.2008 — Euroopan yhteisöjen komissio v. Portugalin tasavalta
   (Asia C-438/08)
   (2008/C 313/27)
   Oikeudenkäyntikieli: portugali
   Asianosaiset
   
      Kantaja: Euroopan yhteisöjen komissio (asiamiehet: E. Traversa ja M. Teles Romão)
   
      Vastaaja: Portugalin tasavalta
   Vaatimukset
   
               —
            
            
               on todettava, että Portugalin tasavalta ei ole noudattanut EY 43 artiklan mukaisia velvoitteitaan, koska se on 15.12.1999 annetun asetuksen N:o 550/99 3 §:n 2 momentissa, 6 §:n 1 momentissa ja 7 §:ssä ja 9.12.2000 tehdyn päätöksen N:o 1165/2000 1 kohdan alakohdassa asettanut sellaisille muiden jäsenvaltioiden yrityksille, jotka haluavat harjoittaa Portugalissa ajoneuvojen katsastukseen liittyvää toimintaa, sijoittautumisvapautta koskevia rajoituksia, jotka perustuvat erityisesti siihen, että toimilupien myöntäminen tehdään riippuvaiseksi yleisestä edusta, vähintään 100 000 euron suuruista yhtiöpääomaa koskevaan vaatimukseen, yhtiöiden tarkoituksen rajaamiseen ja sellaisten sääntöjen soveltamiseen yhtiömiehiin, yhtiöiden johtajiin ja toimihenkilöihin, joilla kielletään muun toiminnan harjoittaminen.
            
         
               —
            
            
               Portugalin tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   uusien toimilupien myöntämisen tekeminen riippuvaiseksi yleisestä edusta merkitsee sijoittautumisvapauteen kohdistuvaa rajoitusta, koska se merkitsee sitä, että sellaisten muiden jäsenvaltioiden oikeushenkilöiden kohtalo, jotka haluavat harjoittaa ajoneuvojen katsastukseen liittyvää toimintaa Portugalissa, jää riippumaan toimivaltaisten kansallisten viranomaisten harkinnasta, mikä merkitsee vakavaa oikeudellista epävarmuutta kyseisten yritysten oikeuksien kannalta
   vähintään 100 000 euron suuruista yhtiöpääomaa koskevaa vaatimusta on pidettävä sijoittautumisvapauteen kohdistuvana rajoituksena, koska se estää sellaisia yhteisön toimijoita, joiden yhtiöpääoma on pienempi kuin Portugalin lainsäädännössä vaadittu vähimmäispääoma, perustamasta tytäryhtiöitä tai sivuliikkeitä Portugaliin
   yhtiön tarkoituksen rajaaminen ajoneuvojen katsastukseen liittyvään toimintaan merkitsee sijoittautumisvapauteen kohdistuvaa rajoitusta, koska sellaiset yhteisön toimijat, jotka laillisesti tarjoavat muita, samanaikaisesti suoritettavia palveluja (ajoneuvojen katsastus, korjaus ja tarkastus) siinä jäsenvaltioissa, johon ne ovat sijoittautuneet, ovat pakotettuja muuttamaan yrityksen tarkoitusta ja mahdollisesti jopa sisäistä rakennetta voidakseen laajentaa ajoneuvojen katsastukseen liittyvän toimintansa Portugaliin. Kyseistä vaatimusta ei myöskään voida pitää tarpeellisena kyseistä palvelua tarjoavien yritysten itsenäisyyden ja riippumattomuuden takaamiseksi.
   kyseisten yritysten yhtiömiehiin, johtajiin ja toimihenkilöihin kohdistuvat sellaiset säännöt, joiden mukaan nämä eivät saa harjoittaa ajoneuvojen tai niiden varaosien tai tarvikkeiden valmistukseen, korjaukseen, vuokraamiseen, maahantuontiin tai myyntiin liittyvää toimintaa tai kuljetustoimintaa, voivat merkitä samanlaisia rajoituksia kuin yhtiön tarkoitukseen kohdistuvat rajoitukset ja rajoittaa merkittävästi muiden jäsenvaltioiden sellaisten yritysten sijoittautumisvapautta, jotka haluavat harjoittaa ajoneuvojen katsastukseen liittyvää toimintaa Portugalissa. Muuhun jäsenvaltioon laillisesti sijoittautuneiden yritysten, jotka tarjoavat ajoneuvojen katsastukseen liittyviä palveluja ja joiden yhtiömiehet, johto tai toimihenkilöt harjoittavat kyseisessä jäsenvaltiossa muuta toimintaa, on muutettava sisäistä rakennettaan, hankkiuduttava eroon kyseisistä yhtiömiehistään tai huolehdittava siitä, että nämä luopuvat muusta toiminnasta.